
                  1. Alegerile legislative anticipate din Serbia

                   Populaţia cu drept de vot din Serbia a votat la 11 mai a.c., în cadrul alegerilor legislative anticipate, scrutinul fiind considerat de analişti „un adevărat referendum pro sau contra integrării ţării în UE”.
                   Partidul pro-european condus de Preşedintele Boris Tadici a obţinut 38,4% din voturi, devansând Partidul Radical, ultranaţionalist, condus de Tomislav Nikolici, care a obţinut 29,45% din voturile valabil exprimate. Partidul Democrat din Serbia, al premierului în exerciţiu Voislav Koştuniţa, a obţinut 11,61% din voturi, fiind urmat de Partidul Socialist al fostului preşedintelui iugoslav Slobodan Miloşevici, care a obţinut 7,58% şi de formaţiunea liberală LDP, condusă de Cedomir Iovanovici, cu 5,24%. 
                   Musulmanii din Sandzak, regiune din sud-vestul Serbiei, au obţinut două mandate din cele 250 ale Parlamentului sârb. Coaliţia minorităţii ungare din Voivodina, provincia din nordul Serbiei, a obţinut patru locuri în Parlament, în timp ce albanezii din sudul ţării au câştigat un singur mandat. 

                   Potrivit Comisiei Electorale Centrale, rata de participare la scrutin a fost de 61,35%. 

                   "Cetăţenii sârbi au  confirmat că doresc ca Serbia să facă parte din Uniunea Europeană", a declarat B. Tadici, care a solicitat formarea rapidă a unui nou guvern. 

                   Preşedinţia slovenă a UE a salutat „victoria clară a forţelor proeuropene”, exprimându-şi într-un comunicat speranţa că "un nou guvern va fi format rapid, cu un program european hotărât". 

                   Potrivit Preşedintelui sârb, „calea Serbiei către UE nu va deturna coaliţia proeuropeană de la celălalt obiectiv strategic, de menţinere a suveranităţii sârbe asupra Kosovo”, care şi-a declarat independenţa la 17 februarie a.c. 

                  Analiştii au remarcat faptul că reprezentanţii pro-europeni nu au reuşit să obţină o majoritate absolută şi vor fi nevoiţi să găsească parteneri pentru a forma o coaliţie guvernamentală. Aceste alegeri au fost considerate cele mai importante pentru viitorul ţării de la căderea regimului totalitarist al lui Slobodan Miloşevici, în urmă cu opt ani. 

                   Rezultatul proeuropenilor constituie, însă, o surpriză, întrucât sondajele prognozaseră un avans uşor al ultranaţionaliştilor. Aceste alegeri au fost convocate pentru a rezolva criza politică pe care Serbia o traversează din martie a.c., din cauza divergenţelor profunde între proeuropeni şi naţionalişti, referitor la relaţiile cu UE, după independenţa Kosovo. 

                   Premierul Voislav Koştuniţa a rupt, în urmă cu două luni, alianţa cu proeuropenii rămaşi favorabili apropierii de UE, în pofida sprijinului Uniunii Europene faţă de independenţa Kosovo, chiar dacă aceştia s-au opus acestui demers. Liderii de la Belgrad, care doresc să arate că regiunea Kosovo este în continuare provincie sârbă, au solicitat sârbilor din acest teritoriu să participe la vot, apel care a fost în mare măsură auzit. Autorităţile kosovare şi misiunea ONU, care administrează provincia de la sfârşitul conflictului din 1998-1999, au calificat această iniţiativă drept ilegală, fără a se opune prin alte mijloace.

*
                   Liderii sârbi-bosniaci au salutat alegerea europeană a electoratului din Serbia. "Toată lumea din Europa trebuie să se bucure că majoritatea sârbilor au optat pentru o Serbie europeană", a declarat Nebojsa Radmanovici, consilier prezidenţial. 

                   Preşedintele Republicii Srpska, Rajko Kuzmanovici, a remarcat că poporul sârb s-a pronunţat în favoarea apropierii Serbiei de Uniunea Europeană.  "Oricare ar fi noul guvern al Serbiei, va exista o bună cooperare cu Republica Srpska”, a afirmat el. 

                   Premierul Republicii Srpska, Milorad Dodik, şi-a exprimat speranţa că noul guvern sârb va fi format curând, pentru a continua politica de integrare a ţării în structurile europene.

                  Partidul Radical Sârb a obţinut majoritatea în Kosovo, fiind urmat de Partidul Democrat din Serbia şi Partidul Noua Serbie. Oficialii albanezi din Kosovo au salutat victoria proeuropenilor. "Vom respecta voinţa electorală a cetăţenilor sârbi. Guvernele şi forţele prooccidentale care sunt acceptabile pentru UE sunt acceptabile pentru toată lumea, nu numai în Serbia, ci în întreaga regiune", a declarat vicepremierul din Kosovo, Hajredin Kuqi. "Sper, totuşi, într-o coaliţie între radicali şi socialişti. Numai un astfel de guvern poate fi format. Sperăm ca radicalii să vină la putere şi să formeze un guvern, care pare să fie singura speranţă a sârbilor din Kosovo. Sunt complet şocat de rezultatele acestor alegeri", a declarat el. 

                   Comandantul MINUK, Joachim Ruecker, a declarat că alegerile pentru desemnarea autorităţilor locale în Kosovo nu au un temei legal şi a avertizat că forţele sale nu vor recunoaşte aceste rezultate. Potrivit unui comunicat al misiunii ONU, autorităţile sârbe au organizat alegeri locale "conştiente fiind că prin acest demers sfidează MINUK, care, potrivit Rezoluţiei 1.244, este singura instituţie autorizată să organizeze alegeri în Kosovo". 

                   Partidul Democrat, condus de Preşedintele sârb Boris Tadici, a demarat negocieri cu Partidul Socialist pentru formarea unei coaliţii de guvernământ, un acord urmând să fie semnat până la sfârşitul acestei luni. Potrivit mass-media, cele două formaţiuni au ajuns deja la un acord, în pofida presiunilor la care a fost supus liderul socialist Iviţa Dacici. 

                   Statele Unite şi UE nu se opun creării unei coaliţii între cele două partide. În ceea ce priveşte cooperarea cu Tribunal Penal Internaţional, diplomaţii americani şi europeni apreciază că aceasta va fi asigurată în continuare, în eventualitatea formării unei coaliţii DS-SPS, deoarece socialiştii nu se opun predării de către Serbia a suspecţilor de crime de război. 

*

                   Victoria partidelor proeuropene în alegerile legislative este considerată un semn al apropierii Sebiei de Uniunea Europeană, dar structura coaliţiei care va asigura guvernarea va conta, o asociere nepotrivită de partide putând duce la izolarea statului, apreciază analiştii publicaţiei „The Economist”. 

                   Oficialii europeni s-au grăbit să declare victoria coaliţiei Preşedintelui sârb Boris Tadici drept un sprijin al populaţiei pentru viitorul european al Serbiei. Afirmaţii precum cele ale ministrului de externe francez, Bernard Koucher, şi cele ale parlamentarului olandez, Jan Marinus Wiersma, conform cărora sârbii au "ales în mod evident Europa", respectiv că alegerile legislative "au fost o formă de referendum prin care cetăţenii au susţinut o viitoare aderare a ţării la UE", sunt premature, apreciază analiştii. 

                   „Este adevărat că partidele grupate în jurul lui Tadici s-au intitulat «Coaliţia pentru o Serbie Europeană», însă victoria obţinută nu este una care să le asigure majoritatea. Tocmai de aceea contează foarte mult care vor fi partidele ce vor forma coaliţia guvernamentală. În cazul în care partidele nepotrivite vor ajunge la guvernare, Serbia ar putea continua procesul de izolare”, consideră „The Economist”. 

                   Sârbii se pot simţi umiliţi că 19 state membre UE au recunoscut independenţa Kosovo, a amintit un diplomat european. Tocmai de aceea oficialii europeni le-au amintit facilităţile de care pot beneficia în cazul aderării, cu doar câteva zile înaintea alegerilor. Perspectiva includerii Serbiei în Uniune pare pragmatică, chiar generoasă, dar cu totul paradoxală, dată fiind reticenţa membrilor vechi ai UE în ceea ce priveşte extinderea. Potrivit publicaţiei citate, extinderea ca proiect general nu există, măsurile de a admite noi membri fiind adesea răspunsuri la anumite crize care generează conflicte, până ce devine evident că nu există o alternativă mai bună.

                   2. Schimările economice Globale produse de scumpirea petrolului

                   Potrivit analiştilor economici, şocul scumpirii petrolului riscă să producă schimbări de durată în economia americană. Preţul record al petrolului a redus traficul pe şoselele americane şi interesul consumatorilor pentru produsele scumpe, a obligat companiile de transport aerian să restrângă operaţiunile şi ar putea provoca pierderi producătorilor auto, semnalând astfel schimbări de durată în economia SUA. 

                   Creşterea cotaţiei petrolului la peste 135 de dolari/baril obligă populaţia şi companiile să-şi modifice comportamentul, iar schimbările vor fi de lungă durată, chiar dacă preţul energiei va reveni la un nivel mai scăzut, apreciază analiştii. 

                   “Cea mai mare problemă a economiei americane este criza din sectorul ipotecar şi de pe piaţa creditelor, dar preţul petrolului reprezintă o nouă lovitură, care va afecta mare parte din populaţie", a declarat directorul general al grupului “Dow Chemical”, Andrew Liveris. 

                   Reacţia consumatorilor a fost modestă până în prezent, dar tendinţa este clară. Potrivit datelor Departamentului pentru Transporturi, numărul de mile parcurse de automobiliştii din SUA a scăzut în martie cu 4,3%, acesta fiind primul declin înregistrat după cel din anul 1979. 

                   Vânzările de vehicule sport utilitare au scăzut semnificativ, în timp ce preţurile pentru SUV-urile second-hand au coborât în aprilie cu 17,5% comparativ cu intervalul similar din 2007, iar cumpărătorii se orientează către modele compacte. 

                   Analiştii consideră că reacţia companiilor este mai puternică, iar programele de reducere a consumului de energie au devenit o problemă de supravieţuire pentru marii consumatori de petrol. 

                   Gerard Arpey, director general al AMR, compania care deţine “American Airlines”, a declarat că industria nu poate continua în sistemul actual şi a prezentat un program de desfiinţare a mii de locuri de muncă şi retragere din circulaţie a aeronavelor vechi. 

                   Grupul auto Ford a anunţat măsuri de reducere a producţiei şi a avertizat că nu va reuşi să redevină profitabil anul viitor, aşa cum preconiza. "Am constatat o schimbare reală a cererii pentru modele pickup şi SUV, în primele două săptămâni din luna mai. Dezinteresul cumpărătorilor pentru astfel de vehicule s-a accelerat", a declarat directorul general al Ford, Alan Mulally. 

                   Preţul mediu al benzinei la nivelul SUA a atins 3,79 dolari/ galon, 12% dintre automobiliştii din SUA au declarat că şi-au anulat planurile de călătorie, iar 11% au spus că au redus distanţele pe care doreau să le parcurgă, ca urmare a scumpirii carburanţilor, potrivit unui sondaj realizat la nivel naţional. 

                   În condiţiile stagnării salariilor şi majorării preţului carburanţilor, capacitatea populaţiei de a absorbi costurile s-a redus, iar acest fapt este reflectat de scăderea încrederii în economie, cu efect negativ asupra consumului. 

                   "În privinţa cheltuielilor, am revenit la nivelul anilor 1970", a declarat James Hamilton, profesor de economie la University of California, anticipând că vor avea loc mari schimbări în comportamentul consumatorilor. Implicaţiile economice sunt uriaşe, în condiţiile în care cheltuielile de consum formează două treimi din activităţile economice din Statele Unite.

*
                   Nemulţumirea faţă de creşterea preţului benzinei este tot mai mare la nivel mondial, după ce barilul de petrol a depăşit 135 de dolari, manifestaţiile şi grevele multiplicându-se în ultima perioadă de timp. Marinarii pescari francezi, care au obţinut ajutoare guvernamentale pentru a face faţă creşterii preţurilor la combustibil, au avut ecou în Spania şi Portugalia. Marinarii pescari spanioli au anunţat o manifestaţie la Madrid la sfârşitul lui mai şi au ameninţat că vor opri pescuitul în iunie, dacă nu vor obţine un ajutor. "Cerem măsuri similare celor adoptate în Franţa, cu reducerea taxelor sociale sau a impozitelor", a declarat Jose Antonio Suarez din cadrul Asociaţiei Armatorilor din Vigo. 

                   În Portugalia, marinarii pescari au anunţat o grevă la 30 mai. "Activitatea noastră nu mai este rentabilă. În trei ani, am suportat numai creşteri ale preţului la carburant, fără nici o susţinere din partea autorităţilor publice", a afirmat preşedintele armatorilor din portul Peniche, Humberto Jorge. 

                   În Rusia, cel de-al doilea producător de petrol din lume, şoferii au manifestat în peste 50 de oraşe. Preşedintele Asociaţiei pentru apărarea drepturilor şoferilor, Viaceslav Lisakov, a acuzat Guvernul că impune taxe reprezentând 60 până la 70% din preţul benzinei şi, în consecinţă, că profită de creşterea preţurilor. Un litru de benzină costa în medie 21,25 de ruble (0,57 de euro) în Rusia la mijlocul lunii mai, iar un litru de motorină 21,94 de ruble (0,59 de euro), potrivit datelor Oficiului federal de statistică Rosstat, publicate în această săptămână. Preţurile au crescut cu 9, respectiv 12,2% din ianuarie a.c. 

                   Tot în Europa, şoferii de autocar din Ungaria au ameninţat că vor intra în grevă. Preţul motorinei (1,30 euro) este în prezent mai ridicat decât în alte nouă ţări europene, potrivit unui tablou comparativ publicat de presa ungară. Acesta rămâne totuşi mai mic decât în Italia (1,53 euro), Olanda (1,44 euro), Belgia (1,40 euro), Germania (1,38 euro), Finlanda (1,36 euro) şi Franţa (1,35 euro), potrivit datelor pentru săptămâna 18-24 mai, date publicităţii de Uniunea internaţională a transportatorilor rutieri (IRU). 

                   În Asia, numeroase guverne au decis să reducă subvenţiile care permit păstrarea artificială a unui preţ scăzut la carburant. Autorităţile indoneziene au anunţat că preţul va creşte cu 28,7% şi nu au exclus ipoteza unei creşteri suplimentare. "Nu există nici o garanţie că preţurile nu vor fi majorate”, a declarat vicepreşedintele ţării, Jusuf Kalla. "Dar acest lucru nu va afecta populaţia săracă", a continuat el. 

                   Indonezia, cea de-a patra ţară de pe glob după numărul de locuitori, producătoare de petrol, subvenţionează benzina, dar este depăşită din punct de vedere bugetar de creşterea preţului la petrol. Pentru a compensa această majorare, Guvernul intenţionează să distribuie 1,5 miliarde de dolari alocaţii pentru săraci. Dar mii de indonezieni au ieşit pe străzi în această perioadă, pentru a cere Guvernului să renunţe la majorarea anunţată. 

                   În India, o creştere a preţului este inevitabilă, pentru a ajuta întreprinderile publice care vând carburanţi la preţuri puternic subvenţionate, a subliniat ministrul petrolului, M.S. Srinivasan. Potrivit presei indiene, majorarea ar putea depăşi 20% pentru benzină şi 16% pentru motorină.

*

                   Economia zonei euro va încetini semnificativ în trimestrul al doilea, după performanţele bune înregistrate la începutul anului, dar inflaţia se va menţine la un nivel ridicat, făcând improbabilă reducerea dobânzii cheie de către Banca Centrală Europeană. 

                   Indicele privind evoluţia serviciilor în zona euro a scăzut semnificativ în luna mai, în condiţiile în care cotaţia ridicată a euro şi preţul record al petrolului afectează marjele de profitabilitate ale companiilor, cu efect negativ asupra ritmului de dezvoltare. Astfel, indicele RBS/NTC privind activitatea în domeniul serviciilor, care include companii precum hoteluri şi bănci, a scăzut în luna mai la 50,6 puncte, cel mai redus nivel din ultimii patru ani şi jumătate, de la 52 de puncte în aprilie, şi cu mult sub estimările analiştilor, de 51,7 puncte. Indicele este foarte aproape de nivelul de referinţă de 50 de puncte, care separă creşterea de scăderea economiei. În plus, creşterea preţurilor practicate de companiile de servicii s-a accelerat. "Datele arată că al doilea trimestru va fi destul de slab. Dacă situaţia se va menţine, vom fi aproape de o stagnare", a declarat Dario Perkins, expert ABN Amro. 

                   În Franţa, cheltuielile de consum au scăzut în aprilie cu 0,8%, indicând ritmul de dezvoltare încetinit semnificativ, comparativ cu primul trimestru. Analiştii anticipau un avans de 0,7% al cheltuielilor de consum. 

                   În condiţiile în care preţul petrolului continuă să crească, inflaţia se va menţine la un nivel ridicat în această vară, astfel încât BCE nu va putea să reducă dobânda de politică monetară pentru a susţine economia. Analiştii au renunţat, treptat, la previziunile privind reducerea dobânzii cheie în a doua parte a anului, majoritatea anticipând că rata va fi menţinută la nivelul actual de 4%. Potrivit estimărilor, este posibil ca inflaţia să atingă în această lună 3,5%, cu mult peste ţinta BCE, de 2%. 

                   Un alt motiv de îngrijorare este evoluţia diferită a ritmului de dezvoltare din unele state. În Germania, ritmul activităţilor din industria prelucrătoare şi servicii se menţine ridicat, cu toate că a avut loc o uşoară încetinire, în timp ce în Franţa se apropie de o scădere. În Italia, performanţele din primul trimestru au fost peste estimări, dar sondajele indică o stagnare sau scădere în al doilea trimestru.

                   Guvernul rus a aprobat o propunere pentru reducerea taxei pentru extracţia de petrol, un prim pas din cadrul unui program care are ca scop revigorarea creşterii producţiei în acest sector. Analiştii estimează că sectorul petrolier va beneficia de o reducerea a valorii taxelor de până la 20 de miliarde de dolari, până în anul 2009. 

                   "Reforma taxelor impuse industriei petroliere va majora probabil valoarea companiilor ruseşti cu până la 20-30%. Pe lângă faptul că va determina majorarea productivităţii în viitorul apropiat, reforma va creşte oportunităţile de dezvoltare, iar activităţile mai costisitoare sau riscante vor deveni mai acceptabile", se arată într-un studiu al experţilor bancari. 

                   De asemenea, premierul rus Vladimir Putin a promis introducerea de scutiri de taxe pentru regiunile noi producătoare de petrol, precum platforma continentală Arctic, Yamal şi zona Timan-Pechora. Ministerul de Finanţe a propus scutirea de taxe pentru zăcămintele din larg în primii 10 -15 ani sau până la acumularea unui nivel al producţiei de peste 35 de milioane de tone, a declarat ministrul adjunct, Sergei Shatalov. 

                   3. Dosarul nuclear iranian 

                   Decizia Iranului de continuare a cursei de îmbogăţire a uraniului declanşează o cursă nucleară în Orientul Mijlociu. Un raport al Institutului Internaţional pentru Studii Strategice relevă faptul că, după ce Iranul a anunţat intenţia îmbogăţirii uraniului în anul 2006, alte 13 ţări din Orientul Mijlociu au conceput noi planuri (sau le-au revizuit pe cele vechi) pentru construirea unor centrale nucleare. 

                   Analiştii IISS apreciază că aceasta a fost o reacţie la posibila intenţie a Iranului de a se dota cu arme nucleare. Toate planurile prevăd programe nucleare civile, necesare pentru producerea de electricitate. Însă, dacă Iranul va anunţa testarea unei arme nucleare, toate ţările din Orientul Mijlociu vor fi obligate să îşi reexamineze politicile de apărare. "Programul nuclear iranian poate stimula proliferarea regională, pornind de la rivalităţile existente, de la preocupările privind securitatea şi de la regimurile dictatoriale", a precizat John Chipman, directorul IISS. "Deocamdată, aceste rivalităţi contribuie doar la creşterea interesului în domeniul energiei nucleare. Însă problema este cum să menţii interesul doar în domeniul nuclear civil", a subliniat el.

                   Liderul „Gardienilor Revoluţiei”, armata ideologică a regimului iranian, a declarat că un comandament independent ar putea fi creat în cadrul grupării, în vederea consolidării programului de rachete, a precizat generalul Mohammad Ali Jafari, precizând că o asemenea decizie va trebui aprobată de Ayatollahul Ali Khamenei, liderul suprem iranian şi comandantul forţelor armate. 

                   “Gardienii Revoluţiei”, corp de elită al armatei iraniene, care are între 120.000 şi 350.000 de membri, dispune de propriile unităţi terestre, aeriene şi maritime, precum şi de propriul armament. 

                   Capacitatea rachetelor balistice iraniene provoacă nelinişte comunităţii internaţionale, cele de tipul Shahab-3 cu rază lungă de acţiune având deja capacitatea de a lovi Israelul şi bazele americane din Orientul Mijlociu. 

                   Programele balistice şi nucleare ale Iranului sunt supuse sancţiunilor Consiliului de Securitate al ONU, în urma refuzului regimului de la Teheran de a-şi suspenda activităţile de îmbogăţire a uraniului, dar Iranul afirmă că programul său este destinat unor scopuri civile. 

                   Agenţia Internaţională pentru Energie Atomică a solicitat un răspuns convingător din partea liderilor iranieni, referitor la rapoartele serviciilor de informaţii ale unor state terţe privind studiile care fac trimitere la militarizarea activităţilor nucleare. 
                   Studiile care vizează Iranul, dezminţite de regimul de la Teheran, se referă în special la fabricarea de ogive, posibilitatea transformării rachetelor Shahab-3 în vector de armă nucleară sau chiar instalaţii pentru teste nucleare subterane.

                   Iranul nu a suspendat activităţile sale de îmbogăţire a uraniului, ignorând cererile în acest sens ale Consiliului de Securitate al Naţiunilor Unite, se afirmă în ultimul raport al AIEA. Mohammed ElBaradei  a afirmat că regimul de la Teheran a procedat, în acelaşi timp, la instalarea a două noi cascade de centrifuge şi a unei noi generaţii de centrifuge pentru testare. De asemenea, Iranul a continuat construcţia unui reactor de tip IR40. Directorul general al AIEA a lansat un apel urgent Iranului pentru punerea în aplicare a măsurilor cerute de comunitatea internaţională.

                   4. Situaţia din Orientul Mijlociu

                   George W. Bush a făcut un apel la eforturi susţinute pentru semnarea unui acord de pace israeliano-palestinian. Preşedintele american şi-a reiterat opinia conform căreia semnarea unui acord de pace israeliano-palestinian este posibil până la sfârşitul lui 2008, dar nu a oferit niciun indiciu concret referitor la un progres în cadrul negocierilor. "Cred cu tărie că asumându-ne responsabilităţile şi dând dovadă de curaj, putem încheia acest acord de pace anul acesta", a declarat  Preşedintele George W. Bush la Sharm el-Sheikh, în Egipt. "Este o sarcină solicitantă, care implică acţiuni ale tuturor părţilor. Palestinienii trebuie să combată terorismul şi să continue să construiască instituţiile unei societăţi libere şi paşnice. Israelul trebuie să facă sacrificii pentru pace şi să elimine restricţiile impuse palestinienilor", a afirmat liderul american. 

                   George W. Bush a cerut tuturor ţărilor din Orientul Mijlociu să izoleze Iranul şi Siria, dar şi organizaţiile radicale precum cea palestiniană Hamas, cea libaneză Hezbollah sau Al-Qaida din Irak şi Afganistan. "Este în interesul tuturor ţărilor paşnice din regiune de a depune toate eforturile ca aceste ţări să nu mai susţină terorismul (...) Să se opună proiectelor Iranului de a deţine arme nucleare", a spus el. “A nu realiza acest lucru reprezintă o trădare de neiertat pentru generaţiile viitoare”, a concluzionat el. De asemenea, Preşedintele american a cerut tuturor ţărilor din regiune să renunţe la reprimarea libertăţilor şi să elibereze toţi deţinuţii politici. 

                   Pe de altă parte, George W. Bush şi premierul pakistanez Yousaf Raza Gilani şi-au afirmat voinţa comună de a combate terorismul, însă fără a evoca în public viitorul cooperării între cele două ţări. Administraţia SUA este îngrijorată de negocierile pe care Guvernul pakistanez le-a demarat cu talibanii, o deosebire faţă de politica Preşedintelui Pervez Musharraf, aliatul SUA în lupta împotriva terorismului.

*
                   Primul ministru palestinian, Salam Fayyad, a declarat că o autoritate unificată în Cisiordania şi în Fâşia Gaza este absolut esenţială pentru a progresa spre formarea statului palestinian. El a estimat că investitorii privaţi, vitali pentru relansarea economiei palestiniene, nu vor fi niciodată atraşi în aceste teritorii, dacă nu vor avea încredere într-o anume stabilitate. “Autoritatea palestiniană nu este percepută ca un tot de toţi palestinienii din Cisiordania şi Fâşia Gaza, neavând un control exclusiv asupra armelor. Acest concept trebuie înţeles, iar dacă aceasta se va realiza, vom avea o bună şansă nu numai să unificăm ţara, ci şi să menţinem această unitate. Este absolut necesar pentru noi să reunim ţara cât mai curând posibil”, a mai spus el. 

                   Reprezentantul Cvartetului pentru Orientul Mijlociu, Tony Blair, a afirmat că palestinienii vor trebui să decidă în jurul a ce vor să-şi unifice statul şi să respingă fără ambiguităţi terorismul. 

                   Ministrul israelian al apărării, Ehud Barak, a declarat la rândul său că ţara sa are nevoie de pace urgent şi că se resimte în prezent un angajament puternic pentru a ajunge la aceasta. 
                   În aceeaşi ordine de idei, Preşedintele palestinian Mahmoud Abbas a chemat Europa să joace un rol politic important în procesul de pace israeliano-palestinian, la sfârşitul unei întâlniri la Ramallah (Cisiordania) cu şeful diplomaţiei franceze Bernard Kouchner. “Am discutat despre procesul de pace şi le-am spus tuturor deschis: noi dorim un rol european şi insistăm asupra acestui punct”, a declarat M. Abbas. “Este adevărat că Europa oferă un sprijin economic, dar noi vrem ca ea să joace de asemenea un rol politic important. Ea este cea mai apropiată geografic de Orientul Mijlociu şi care înţelege cel mai bine această regiune”, a adăugat el. 

                   Procesul de pace între Israel şi palestinieni a fost reluat în noiembrie 2007 sub egida Statelor Unite, cu obiectivul afişat de a se ajunge la un acord de pace înainte de sfârşitul anului. Negocierile nu au înregistrat, totuşi, niciun progress, după ce responsabili palestinieni au reproşat SUA că nu fac suficiente presiuni asupra Israelului pentru a face să avanseze procesul. 

                   Bernard Kouchner la rândul său a afirmat că Uniunea Europenă nu trebuie “să joace doar un rol de casier pentru a da bani, în semn de susţinere a palestinienilor”. 

